Roiskeläppä. Rasvakiekko. Kolesteroli-CD. Rakas ystävä.

Sillä on monia nimiä ja ehkä juuri siksi se on kuulunut suomalaisen mikroruokakulttuurin kulmakiviin. 1980-luvulla suomalaiset mikroaaltouunit valloitti Saarioisen einespizzat, minkä jälkeen nämä lätyt ovat olleet erottamaton osa suomalaista valmisruokaperinnettä.

Testin pizzat ostettiin espoolaisesta S-Marketista.

Atria: Jauhelihapizza

– Paino: 200 g

– Hinta: 0,79 e

Tämä oli nollasuoritus jo lautasesta lähtien. Neliönmuotoinen pala pahvia, jolle en keksi oikein muuta tarkoitusta kuin paketin pitämisen kasassa kaupasta kotiin. No, siinä se kai onnistuu.

Pizzatäytteestä erottuu lähinnä makea maku. Ainoa oikea maku, joka siitä välittyy on lähellä tomaattia. Jauheliha itsessään on jonkinsortin valmistetta, ja sen uskoo helposti mausta. Juusto muistuttaa rakenteeltaan maitoklimppiä.

Pizzan pohja muistuttaa rakenteeltaan pullaa ja maultaan allaolevaa kartonkia. Kyllä, testasin tämänkin.

– Arvosana: 0/5, hyh hemmetti. Eihän tämä paljoa maksa, mutta tässä ei saa edes sille vähälle rahalle vastinetta.

Saarioinen: Jauhelihapizza

– Paino: 200 g

– Hinta: 1,19 e

Ikiaikainen klassikko, roiskeläppä, kerää kehuja vuodesta toiseen ja syystäkin. Mausteinen täyte peittää hyvin sen faktan, että tässä pizzassa on juustovalmisteessa säästelty.

Täyte on teollisen oloinen. Se näyttää siltä kuin tehdaskoneisto olisi räkäissyt jauhelihakastikkeen raa’an pizzapohjan päälle, jonka jälkeen se on työnnetty uuniin.

Toisin kuin Atrian vastaavassa, tässä jauheliha on oikeasti lihaa ja se tuntuu maussa. Pohja on melko mitäänsanomaton, mutta se laittaa juuri tarpeeksi vastaan, että tunnistaa syövänsä jotain muuta kuin höttöistä pullaa. Pizzalautanen on tarkotuksenmukainen ja se toimii aterian jälkeen budjettimallin frisbeenä.

Arvosana: 3/5. Tämä kun olisi isompi, niin tämä toimisi työpaikkalounaanakin. Nyt on pakko ostaa vähintään kaksi. Eipä nämä toisaalta paljoa maksakaan ja sillekin vähälle saa hyvän vastineen.

Riitan Herkku: Supersenttipizza, kinkku-salami

– Paino: 250 g

– Hinta: 1,98e

Mustana hevosena mukaan otettu Riitan Herkun Supersenttipizza on erittäin hyvä paketti. Lähes kahden euron hinnallaan se on ryhmän kallein pizza, mutta sille rahalle saa erinomaista vastinetta.

Pizzajuusto on aitoa juustoraastetta eikä mitään valmiiksi sulanutta valmistetta. Kinkku lienee pizzerioiden käyttämää valmistetta ja meetvursti muistuttaa ihan tavallista leikkelewurstihaketta.

Suolainen paketti hyötyisi, jos tomaattia olisi mukana muuallakin kuin paketin kannessa. Maustelistauksessa tomaatti on mukana, mutta varsinaista tomaattikastiketta pizzassa on joko vähän tai ei ollenkaan. Toinen kritiikin aihe liittyy lautasen puutteeseen, tätä varten on kaivettava oma ruokalautanen esille.

Arvosana: 4/5. Kitsastelijan valinta. Pizza on tarpeeksi iso itsenäiseksi lounaaksi, eikä näitä tarvitse ottaa useampaa tullakseen kylläiseksi. Tämä huomioonottaen voin jopa sanoa tämän olevan hinta-laatusuhteeltaan testin paras pizza.